Predkladacia správa

34. zasadnutie konferencie Organizácie Spojených národov pre výživu a poľnohospodárstvo (ďalej v texte FAO) sa uskutoční v Ríme, v Talianskej republike v termíne 17. – 24. novembra 2007.  
Účasť delegácie Slovenskej republiky (ďalej v texte SR) na tomto hlavnom medzinárodnom podujatí v programe práce a rozpočtu generálneho riaditeľa FAO na roky 2006 – 2007 sa realizuje podľa pozvánky a doplňujúceho listu generálneho riaditeľa FAO Jacquesa Dioufa (K/X/DG-106 z 18. júla 2007 a K/CC-701 zo 17. augusta 2007), podľa dokumentov schválených a odporúčaných 132. radou FAO (CL132/REP) a následných podkladov, ktoré doplňujú organizovanie sprievodných podujatí. O záveroch a odporúčaniach 132. rady FAO v súvislosti s prípravou 34. konferencie FAO boli informované dotknuté rezorty na Výbore pre spoluprácu SR s FAO v auguste 2007. 
Delegácia SR sa zúčastňuje 34. zasadnutia konferencie FAO z pozície plnenia záväzkov členského štátu FAO a hodnotenia vzájomnej dvojročnej spolupráce SR s FAO. 
Konferencia bude prebiehať v piatich oficiálnych jazykoch FAO - v anglickom, arabskom, čínskom, francúzskom a španielskom jazyku. 
Na 34. zasadnutí konferencie FAO budú delegáti diskutovať v rámci plenárneho zasadnutia a pracovať v dvoch komisiách. 
Plenárne zasadnutie bude orientované na procedurálne a ústavné otázky s hlavným dôrazom na vystúpenie vedúcich delegácií členských krajín FAO (190 členských krajín FAO), asociovaného člena Európskeho spoločenstva, ďalších medzinárodných vládnych organizácií, mimovládnych medzinárodných organizácií a pozorovateľov. Podľa súhlasu a odporúčania členských krajín FAO (vyjadrený na spoločnom zasadnutí Finančného a Programového výboru a na 132. rade FAO) uvedené vystúpenia vedúcich delegácií budú orientované na stav výživy a poľnohospodárstva v nadväznosti na mandát, spoluprácu, zámery FAO, úlohy pri plnení Miléniových rozvojových cieľov a reformný proces prebiehajúci v organizácii. Úloha dvoch zriadených pracovných skupín 34. konferencie FAO bude zameraná na diskusiu a preskúmanie podstatných bodov programu. 
 Prvá komisia zameriava svoju činnosť na diskusiu a doplnenie nasledovných tematických okruhov a uskutočnenie špeciálnych podujatí na vysokej úrovni za účasti svetovo uznávaných odborníkov:
-	Správa o pokroku v implementácii problematiky rodov (pohlaví) a rozvoj akčného plánu
-	Prehľadná správa o operatívnych aktivitách rozvoja systému OSN
-	Spoločný program OSN/FAO – Svetový potravinový program (WFP)
-	Vyhlásenie medzinárodného roka zemiakov na rok 2008 a medzinárodného roka prírodných vlákien na rok 2009 
-	Päť špeciálnych podujatí zameraných na celosvetovú panelovú diskusiu o nasledovných tematických okruhoch:
Lesy a energia – SR navrhuje odborníka do diskusie
Financovanie poľnohospodárstva
Kvalita a bezpečnosť potravín
Pomoc pre obchod
Úloha poľnohospodárstva v trvalo udržateľnom rozvoji
 
Druhá komisia prediskutuje a pripraví doplňujúce návrhy, odporúčania k rezolúciám a záverečnej správe 34. konferencie FAO v nasledovných bodoch programu konferencie:
-	Implementačná správa za roky 2004 – 2005  
-	Hodnotiaca správa pre Program FAO v roku 2007
-	Program práce a rozpočtu na roky 2008 – 2009 (návrh rezolúcie)
-	Nezávislé externé hodnotenie FAO
 
V tejto komisii bude informácia a diskusia zameraná aj na otázky plnenia Strednodobého programu FAO na roky 2006 – 2011, stupnicu príspevkov v rokoch 2008 – 2009, platbu Európskeho spoločenstva, ktorá pokrýva administratívne a iné náklady pochádzajúce z členstva vo FAO a výsledky auditu účtu.
Na plenárnom zasadnutí v závere konferencie budú prerokované administratívne, ústavné a právne otázky, z ktorých pre budúcu činnosť organizácie sú dôležité:
-	prijatie ruského jazyka ako oficiálneho jazyka organizácie (návrh rezolúcie)
-	usmernenie pravidiel členstva v otvorených výboroch rady FAO (návrh rezolúcie)
Počas konferencie sa uskutoční aj stretnutie pozorovateľov a mimovládnych organizácii.
Za dôležité body programu 34. konferencie FAO sa považuje prerokovanie a dosiahnutie zhody (konsenzu) o nasledujúcom dvojročnom programe a prijatie výsledkov nezávislého externého hodnotenia FAO.
Za ďalšie významné udalosti v práci konferencie možno považovať voľbu nezávislého predsedu Rady FAO, nových členov Rady FAO, prijatie nových členských krajín do organizácie (podľa Všeobecných pravidiel FAO o uplatňovaní členstva k 24. septembru 2007 požiadali Faerské ostrovy z pozície vlády Dánskeho kráľovstva o asociované členstvo vo FAO, ktoré bude predmetom rokovania aj na 133. rade FAO predchádzajúcej konferencii).
V rámci konferencie sa bude venovať pozornosť aj procesu implementácie prvých Dobrovoľných smerníc pre podporu pokrokovej realizácie práva na primerané potraviny v nadväznosti na národnú potravinovú bezpečnosť v súvislosti vytvorenia partnerských vzťahov a zabudovania do zmluvnej základne OSN, ako aj stav v pokroku plnení záväzkov zo Svetového potravinového summitu a Miléniových rozvojových cieľov.
Počas celej konferencie sa očakáva intenzívna práca v rámci Koordinačnej pracovnej skupiny FAO členských štátov EÚ a Európskeho spoločenstva a nadväzne v regionálnych skupinách.
	Smernica na postup delegácie SR na 34. zasadnutí konferencie FAO naznačuje základné stanoviská, postoje a ciele, ktoré bude delegácia SR sledovať a zaujímať v priebehu rokovania konferencie. 
	Navrhuje sa, aby vedúcim delegácie Slovenskej republiky bol pán štátny tajomník ministerstva pôdohospodárstva SR, Viliam Turský a zúčastnil sa časti plenárneho zasadnutia (v rozsahu 2 dni), ako aj predniesol prejav v zastúpení ministra pôdohospodárstva SR. Návrh na zloženie delegácie SR zodpovedá požiadavkám určeným pre členské krajiny FAO – dokument konferencie C 2007/12 a požadovanej potrebnosti efektívnej účasti na práci komisií, nosných sprievodných podujatí a na plenárnom zasadnutí. 
O záveroch, priebehu a výsledkoch konferencie a ich realizácii v národných podmienkach bude na rokovanie vlády SR predložená informácia o priebehu a výsledkoch konferencie. 
 
Predkladaný materiál nemá finančný (nad rámec ŠR), ekonomický vplyv ani negatívne dôsledky na životné prostredie, podnikateľské prostredie a zamestnanosť. 

Príprava návrhu účasti bola predmetom medzirezortných konzultácií v rámci Výboru pre spoluprácu SR s FAO. Náklady na účasť v delegácii SR budú hradené z kapitoly rozpočtu jednotlivých participujúcich ministerstiev. Výsledky pripomienkového konania sú uvedené vo vyhodnotení.